Хиляди ученици и студенти протестираха днес пред парламента в Будапеща с настояване за реформа в образователната система, която според тях не може да ги подготви за живота в XXI век, предава „Ройтерс“, цитирана от БТВ.

Според учащите системата е прекалено съсредоточена върху механичното и сляпо наизустяване на факти и не насърчава критичното мислене и креативността.

Под мразовития дъжд ученици и студенти издигаха транспаранти с надписи като „Усещам, че онемявам“, „Мозъкът ми се смалява“ или „Демократично и модерно образование за всички“. В листовки, раздавани по време на протеста, се настояваше за свободен избор на учебници и за съкращаване на задължителните учебни часове.

Критици на дясното правителство на премиера Виктор Орбан казват, че то не е реформирало държавните системи за образование и здравеопазване, които страдат от голямо „изтичане на мозъци“ на Запад.

Източник: КРОСС